เอไอเอชูกรมธรรม์ คุ้มครองถึงพ่อแม่
เอไอเอ ออกกรมธรรม์อุบัติเหตุส่วนบุคคลใหม่ เสียชีวิต เลี้ยงดูบุพการีได้ 5 ปี
22 ก.ย. 2552

เอไอเอ ออกกรมธรรม์อุบัติเหตุส่วนบุคคลใหม่ เสียชีวิต เลี้ยงดูบุพการีได้ 5 ปี
นายสัตยา เทพบรรเทิง ผู้จัดการทั่วไป และผู้จัดการตัวแทนประกันชีวิต บริษัท อเมริกันอินเตอร์แนชชั่นแนลแอสชัวรันส์ (เอไอเอ) สาขาประเทศไทย เปิดเผยว่า บริษัทออกกรมธรรม์ประกันภัยอุบัติเหตุส่วนบุคคลรูปแบบใหม่ (PA Care Giver) ที่ให้ความคุ้มครองชีวิตและค่ารักษาพยาบาลอันเนื่องจากอุบัติเหตุ พร้อมผลประโยชน์ค่าเลี้ยงดูบิดาหรือมารดาเป็นรายเดือนในกรณีผู้ถือกรมธรรม์เสียชีวิตหรือทุพพลภาพถาวรสิ้นเชิงนานสูงสุด 60 เดือน โดยมีผลประโยชน์ 3 รูปแบบ คือกรณีที่ผู้เอาประกันภัยประสบอุบัติเหตุเสียชีวิต สูญเสียอวัยวะ หรือสายตา จะได้รับเงินสินไหมทดแทน 60% หรือ 100% ของวงเงินความคุ้มครอง 
ทั้งนี้ ตามเงื่อนไขที่ระบุในกรมธรรม์ หรือในกรณีที่ประสบอุบัติเหตุจนไม่สามารถทำงานในอาชีพประจำหรืออาชีพอื่นๆ ได้โดยสิ้นเชิง (ทุพพลภาพถาวรสิ้นเชิง) นานติดต่อกัน 12 เดือนขึ้นไปนับจากวันที่เกิดเหตุ จะได้รับเงินสินไหมทดแทน 100% ของวงเงินความคุ้มครอง ที่สำคัญยังมีผลประโยชน์ค่าเลี้ยงดูบิดาหรือมารดาเป็นรายเดือน วงเงินสูงสุดเดือนละ 1 หมื่นบาท เป็นระยะเวลาต่อเนื่องนาน 60 เดือน
“จากวัฒนธรรมของคนไทยที่มีความกตัญญู ผู้ที่มีเงินได้โดยส่วนใหญ่จึงรับผิดชอบค่าใช้จ่ายในการดำรงชีพบางส่วนหรือทั้งหมดของบิดามารดา กรมธรรม์นี้จะทำให้ดูแลบิดามารดาได้ต่อไปอีก 5 ปี” นายสัตยา กล่าว